जोधपुर. मथुरादास माथुर अस्पताल की कैथलेब में पीडीए (पेटेंट डक्ट्स आर्टिओसियस) से पीड़ित एक मरीज का सफलता पूर्वक उपचार किया गया है। पीडीए हार्ट की धमनियों में व्याधि की जन्मजात बीमारी होती है। सामान्यतया सर्जरी से ही इसका उपचार होता है, लेकिन कैथलैब में पहली बार कार्डियोलॉजी विभागाध्यक्ष डॉ. संजीव सांघवी व सहायक आचार्य डॉ. पवन सारड़ा ने मरीज के एंप्लाट्जर वेस्कुलर प्लग लगाकर उपचार किया है। बीएसएफ परिसर में रहने वाले जम्मू निवासी जहीर अब्बास सांस फूलने सहित अन्य परेशानियों के कारण यहां भर्ती हुआ था। डॉ. सांघवी ने बताया कि जांच में उसे पीडीए से पीड़ित होने का पता चला।
- क्या होता है पीडीए :
डॉ. पवन सारड़ा के अनुसार हार्ट की दो प्रमुख धमनियां अरोटा व पल्मोनरी शिशु के विकसित होने तक गर्भ में खुली रहती हैं। जन्म के बाद दोनों स्वत: ही बंद हो जाती हैं, लेकिन 0.5 फीसदी मामलों में ऐसा नहीं होता। सामान्यतया एक धमनी से ऑक्सीजन युक्त खून हार्ट में जाता है और दूसरी से बिना ऑक्सीजन के वापस निकलता है। पीडीए होने पर खून दोनों धमनियों में मिक्स हो जाता है। इससे मरीज के सांस फूलने सहित कई परेशानियां बढ़ जाती हैं। साथ ही कभी भी शरीर नीला पड़ने की आशंका रहती है। इसके अलावा रक्त प्रवाह बाधित होने से हार्ट फूलने लगता है। उम्र बढ़ने के साथ पीडीए से ज्यादा परेशानी होती है।
45 मिनट में बिना सर्जरी उपचार
दोनों धमनियों में बहने वाले खून को मिक्स होने से रोकने के लिए अब तक ऑपरेशन किए जाते रहे हैं। अब एम्प्लाट्जर वेस्कुलर प्लग डिवाइस लगाकर इस जगह को बंद किया जाता है। यह प्लग इन दोनों धमनियों के बीच में लगाया जाता है। इसके लिए कैथेटर से बड़ी सावधानी से दोनों धमनियों के बीच पहुंचाया जाता है। इस दौरान डॉक्टर लैब के मॉनिटर पर कैथेटर का मूवमेंट नियंत्रित करते हैं।
धमनियों के बीच प्लग पहुंचाने के बाद इसे कैथेटर से रिलीज किया जाता है। करीब 8 गुणा 10 एमएम साइज के इस प्लग को इस तरह से रखा जाता है कि दोनों धमनियों के बीच कनेक्शन बंद हो जाता है। रविवार को हुए इस उपचार में मात्र 45 मिनट लगे। इसमें यशोदा भाटी, रणवीर व नेमा राम ने सहयोग दिया। उपचार के बाद जहीर पूरी तरह स्वस्थ है।
hin_Deva hin_Deva hin_Deva hin_Deva hin_Deva hin_Deva